b'\n_START_ARTICLE_\nDemarkaatio-ongelma\n_START_PARAGRAPH_\nDemarkaatio-ongelma eli rajanveto-ongelma tarkoittaa tieteenfilosofiassa kysymyst\xc3\xa4 siit\xc3\xa4, miten ja minne tieteen rajat on asetettava. Yleisi\xc3\xa4 rajanvetotapauksia ovat kysymykset tieteen ja ei-tieteen, tieteen ja n\xc3\xa4enn\xc3\xa4istieteen, tieteen ja uskonnon sek\xc3\xa4 tieteen ja politiikan v\xc3\xa4lisist\xc3\xa4 rajoista. Kaikkien n\xc3\xa4iden kysymysten k\xc3\xa4sittely tunnetaan yleisen\xc3\xa4 demarkaatio-ongelmana._NEWLINE_Tieteenfilosofien ja monien tieteenharjoittajien jo toistasataa vuotta kest\xc3\xa4neest\xc3\xa4 keskustelusta ja tieteellisen menetelm\xc3\xa4n perusteita koskevasta laajasta yksimielisyydest\xc3\xa4 huolimatta tieteen ja ei-tieteen v\xc3\xa4lisen rajanvedon ongelmaa ei ole saatu ratkaistuksi vaan aiheesta kiistell\xc3\xa4\xc3\xa4n edelleen. Tieteen ja ei-tieteen v\xc3\xa4lill\xc3\xa4 voidaan n\xc3\xa4hd\xc3\xa4 pysyv\xc3\xa4sti olevan demarkaatiolinja (alue, jolla jako on v\xc3\xa4ist\xc3\xa4m\xc3\xa4tt\xc3\xa4 sumea), jonka sijainti ja koko tosin muuttuu tieteen kehittyess\xc3\xa4._NEWLINE_Er\xc3\xa4it\xc3\xa4 ehdotettuja rajanvetoja ovat esimerkiksi Karl Popperin esitt\xc3\xa4m\xc3\xa4 falsifioitavuus (tieteellinen tieto on ainakin periaatteessa osoitettavissa v\xc3\xa4\xc3\xa4r\xc3\xa4ksi) tai W. V. O. Quinen esitt\xc3\xa4m\xc3\xa4 naturalismi (asioita tulee selitt\xc3\xa4\xc3\xa4 vain syill\xc3\xa4, joista on todisteita, ja tietoaan pit\xc3\xa4\xc3\xa4 aina olla valmis muuttamaan uusien todisteiden valossa).'